1Amu ka bésie bátásia Amfipoli ku Apolonia ni, bétédu Tesalonika. Na mɛni na Yudafuɔ kasalakɔ kadi kákya. 2Amu na aani kalɛ na Paulo ɔɔyɔ́ bɔbla ni, úsie mmɔ ɔnii utétemi ute-ma na kasalakɔ mmɔ. Na anwunameyi atɛ sɔɔn ni, útaatina Bunweni Kedee Ɔku kemo etemila. 3Na uudie lɛbibo lɛni na básu bése ka Kristo ɔdubo bɔnu ku kalɛ na ɔsɔ ɔdubɔta na ulie ngba ɔni na ɔsɔ ulekpi. Paulo ɔ́su-ma ɔnii, “Ukyuli ɔni lɛlɔ litemi mɔɔsu-mii mɛni ndi Yesu ɔni ndi Ukyuli Ɔfunadi ɔmmɔ.” 4Etemila ani na údie kalɔ ɔ́tina-ma mɛni énwini bekyuli bamɛni badi kasusu, na báfɔ bádi na básiaku Paulo ku Silas. Na Grikifuɔ bani nda lɛlɔ na Katɔti bɔyia kemo pii ku beleku bani lɛlɔ mbo ɔbu pii lɛnɔ bénwini kayi na ɔma ɔmmɔ kemo. 5Nsu anumi égyie Yudafuɔ batɔnkune na bana lɛlɔ. Anwuɔsu bátáwia bekyuli basa basa badi na ɔmankemo banii batákya ɔma bekyuli ogya. Na básala otogyi bákya lɛsɛ lɛmɛni na bésie bátáka bámana Yason kaduli banii betéfie Paulo ku Silas besienku ɔma ɔmmɔ kasalakɔ. 6Nsu ka bátanu-ma ɔsu ni, béfie Yason ku bafɔtaadine badi na báni-ma bésienku kasalakɔ. Mmɔ na baava taasu banini, “Bekyuli badi bakɛ baakya lɛsɛ likpo biala, na bébo mɛni lɛnɔ baakya lɛsɛ lɛmmɔ. 7Na anwu Yason lɛnɔ ɔ́fɔ-ma ɔ́kya nwuna kaduli. Na bekyuli bammɔ báta bénye Ɔga Unengudi Kaesare ɔda bubo lɛlɔ. Na baatina ka ɔnana ɔni baalɔ Yesu ndi Ɔga!” 8Amu ka bénu ɔmɛni ni, ɔfɛ ɔ́da otogyi ɔmmɔ ku ɔma benengu. 9Na báya na Yason ku nwuna badi báfɔ kɔtu bɔni kayu asa na bányonu-ma. 10Nsu usien ɔmmɔ kani ni, bafɔtaadine bani nkya ɔma ɔmmɔ bétiku Paulo ku Silas békeliku bésienku Beroia. Na ka bétéduo mmɔ ni, bésie Yudafuɔ kasalakɔ batásu litemi buni lɛmɛni. 11Na Beroiafuɔ ni, bana kasusu kébimi kétulo Tesalonikafuɔ kadi. Na bése atu na bénu bana butemi. Na limeyi ndi limeyi ni, bátaawia Bunweni Kedee Ɔku kemo etemila taanu si Paulo ala ani na ɔ́su adi sɔsɔ. 12Anwuɔsu bana akɔ pii báfɔ bádi. Grikifuɔ beleku bani lɛlɔ mbo ɔbu pii bénwini kayi ku banana pii lɛnɔ. 13Nsu uwi ɔni na Yudafuɔ bani nkya Tesalonika bénu ka Paulo ɔkya ɔɔsu litemi buni na Beroia ni, bávi bésie mmɔ bátákya kadɔ na ɔma ɔmmɔ kemo. 14Nsu bafɔtaadine bani nkya mmɔ ni, báta kɔnakunwi na bétiku Paulo bésienku ɛpu kudɔ. Na Silas ku Timoteo báfɔ lɛlɔ bákya kama. 15Ama bani nsiaku Paulo mmɔ béti-nwu bétédu Atene. Na mmɔ na ama básɔ bénwini na Paulo ɔ́sia-ma kenye ɔnii batásu Silas ku Timoteo na bekeli babasiaku-nwu. 16Uwi ɔni na Paulo ɔ́kya Atene na unye ɔgya Silas ku Timoteo bene ni, úduo kɔnyana ɔni na ɔ́nu kalɛ na kadi kammɔ bekyuli béti lɛlɔ béte lɛfiɔkpa, na ɔma ɔmmɔ úyi ku bafiɔ ala. 17Anwuɔsu úsie útátɛmiku Yudafuɔ ku bekyuli bamba lɛnɔ na bana kasalakɔ. Na limeyi ndi limeyi ni, útaatɛmiku bani lɛnɔ na ɔ́nu na kuye. 18Amu na uwi ɔdi ni, anwu ku bekyuli lisu lɛdi bani ndi Epikurofuɔ ku Stoafuɔ bani nlie nte kayawi lɛnunda bákya ku Paulo unyefi na básu banini, “Bi na ɔnana ɔmɛni uutemi taasu?” Amu na babambadi lɛnɔ básu banini, “Use aani kalɔ bamba bafiɔ badi lɛlɔ kɔtɛ na ɔɔtɛmi.” Na bekyuli bammɔ básu lɛni ɔsika bénu ka Paulo ɔ́su litemi buni ɔ́siku Yesu ku nwuna bɔsɔ taata lɛlɔ ɔsu. 19Ɔmɛni ɔsu ni, béti-nwu bésienku kesii kani na baatɛ etemila na Areopago benengu kasalakɔ, na básu banini, “Bɔwia bɔti lɛla lɛni na ala awɔdi ani na aatina mɛni adanku. 20Ɔsika ala ani na aasu ni, eeese-bu nwaa. Anwuɔsu bɔɔyɔ́ bunu-nya kalɔ.” 21Na Atenefuɔ fui ku bafɔ bani nkya kalɔ kammɔ lɛlɔ fui ni, bebo kɔnu bete kɔtɛ keeke ku ala awɔdi bugyeli. 22Amu na Paulo ɔ́ta únye kasalakɔ bekyuli bammɔ anumi, na ɔ́su-ma ɔnini, “Na ulu biala lɛlɔ ni, lɛ́nu ka amii Atenefuɔ ni, bɛɛsia lɛkpa anu geen. 23Ɔsika ɔni na nkɛ mɔɔví na lɛ́nu bina kɔkpakɔ ni, lɛ́nu lɛkpatabi lɛdi lɛlɔ ka bénweni básia-ni lɛlɔ banii, 'Amɛni búti buute Bula Ɔti ɔni na bɔɔɔgyi.' Na Ati ɔni na bɛɛɛgyi asa na bɛɛkpá-nwu mɛni ni, nwuna lɛlɔ litemi mɔɔyɔ́ ka lɛsu-mii ɔfɛni. 24“Ati ɔmɛni ndi ala fui Ɔti ɔni nédie katɔ ku kalɔ ku ala ani nkya-nya kemo fui. Na ulélie ɔtɔ ɔni na ukyuli ɔyawine enu ábla kemo. 25Na ulawia bɔdi lɛnɔ taasiku bayawine enu kabla kadi lɛnɔ kemo, ɔsika anwu ɔlati muute ukyuli biala ngba ku lɛkɛ. 26Údie bayawine fui ɔ́siku ukyuli unwi lɛlɔ ɔnii bulie aani ubugya unwi bebi na kayawi fui lɛlɔ. Anwu ɔlati nése uwi ku kadikɔ úse úte ɔdi biala. 27Na bula Ɔti ɔ́bla ɔmɛni úte abu bekyuli kalɛ na bɔwia-nwu kama ulu na bɔnu-nwu, ina ka nka utagyunku-bu. 28Ɔsika aani kalɛ na bina agyangba bediene básu ni, 'Anwu nli na buli, na bɔdubɔsiaku-nwu na bɔtɛ bɔlɛɛ.' Na básu lɛnɔ banini, 'Bɔdi nwuna kaba.' 29“Na ka bɔdi Katɔti bebi ɔsu ni, utalɛka bɔkali bɔnii Katɔti ɔmɛni use aani lɛla lɛni na abu bayawine néti enu bɔ́bla aani sika ugyiedi iye ɔfualadi iye ugyii iye lɛtabi iye ala anwidi lɛnɔ kalɛ. 30Na ɔ́si kalɔ kesekɔ úti úbedu uwi ɔmɛni kemo ni, Katɔti útani bekyuli kɔtu ɔsika bátati-nwu. Nsu ɔfaani ni, úbo-bu ɔda ɔnii bɔda anumi budie ala amɛni bene lɛlɔ na bunwini anumi buboku-nwu kudɔ. 31Ɔsika anwu údie limeyi lɛdi úse lɛni lɛlɔ na ukyuli ɔni na ɔ́funa úse wabatɛku-bu litemi ɔ́si bula ɔbladu lɛlɔ. Na údie Ukyuli Ɔfunadi ɔmɛni ɔ́tina-bu nwaa ɔ́si ɔni na ɔ́gyila-nwu ɔ́siku kekpine na ɔ́sɔ úbo úbelie ngba.” 32Nsu uwi ɔni na bénu ka Paulo ɔ́tɛmi ɔ́siku bɔsɔ taata lɛlɔ ni, bana akɔ badi báma-nwu. Na badi lɛnɔ básu banini, “Bɔsɔ bɔɔyɔ́ ka bunu etemila adi bɔsiku ukyuli bɔsɔ taata lɛlɔ.” 33Amu ka úbo úte lɛni ni, Paulo ɔ́tɔlɔ-ma kudɔ. 34Nsu bekyuli badi bábasiaku-nwu na bénwini bafɔtaadine. Na bana akɔ ɔdi ndi Areopago unengu ɔni baalɔ Dionisio ku uleku ɔni baalɔ Damari ku badi lɛnɔ.
Copyright
Learn More
twi_Latn zho_Hant eng_Latn